钦定古今图书集成/明伦汇编/氏族典/第208卷 > 曹克明
## 钦定古今图书集成/明伦汇编/氏族典/第208卷 > 曹克明

按《宋史曹光实传》：“光实从子克明，字尧卿。既生，会敌
攻百丈县，父光远遇害，姆抱克明匿苇蒲中得免。既
长，喜兵法，善骑射，从父光实奇之，补为衙内都虞候。
初，蜀人留京师者，禁不得还乡里，克明以母老间道
归。李顺反，闻克明将家子欲胁以官，克明携母遁山
谷。贼陷雅州，克明募众数万人以迎王师。蜀平，擢西”
头供奉官、黎州兵马监押。以馀寇未息，权邛州驻泊巡检。入朝，改内殿崇班，为温、台等七州都巡检使。景
德中，蛮寇邕州，改供备库副使、知邕州。代还，真宗问
南方事，对称旨，迁供备库使、江淮、两浙都大提举捉
贼，领平州刺史、知辰州。抚水蛮叛，徙宜、融、桂、昭、柳、象、
邕、钦、廉、白十州都巡检使兼安抚使。未几，知桂州兼
管勾溪峒公事，始置溪峒司，又奏阅广南两路土军
为“忠敢军。”代还，知滁州，徙鼎州。会交阯李公蕴寇邕
州，以文思使复知邕州。既至，遣人入交阯谕以利害，
公蕴拜表谢罪。迁西上阁门使，历知登、舒、邵三州，复
徙鼎州，卒。